Begoña Caamaño

Begoña Caamaño Rascado, nada no barrio do Calvario (Vigo) o 14 de outubro de 1964 e finada en Santiago de Compostela o 27 de outubro de 2014, foi unha feminista, xornalista e escritora galega. Publicou dúas obras de narrativa Circe ou o pracer do azul (2009) e a premiada Morgana en Esmelle (2012), ámbalas dúas en Galaxia.

Finou vítima dun cancro de páncreas aos 50 anos de idade. A Real Academia Galega acordou dedicarlle en 2026 o Día das Letras Galegas.

 Traxectoria 
Despois de rematar a carreira de maxisterio dedicouse ao xornalismo. Traballou nos servizos informativos de Radio Popular de Vigo e Radio Noroeste. Foi correspondente en Vigo da Axencia Galega de Noticias e do desaparecido xornal madrileño El Sol. Colaborou n'A Nosa Terra, Tempos e Novas da Galiza.

Dende 1989 traballou na Radio Galega, primeiro na delegación de Vigo onde, xunto con Rosa Martínez Rivada, bota a andar o Trecolas, primeiro programa da emisora pública galega que se realiza dende unha delegación. En 1992 incorporouse á redacción central da Radio, en Santiago de Compostela, onde desenvolveu tarefas como redactora en distintos servizos informativos e no Diario Cultural. Posteriormente dirixiu e presentou os programas Andando a Terra, Club Cultura e Expresso de Medianoite. Traballou nas seccións de cultura e sociedade dos servizos informativos da Radio Pública de Galicia. 

Colaborou nas revistas feministas Festa da Palabra Silenciada e DeLiberadaMente e formou parte do consello de redacción da revista antimilitarista Ar!

 Activista 
Ademais do seu labor profesional, na Radio Galega desenvolveu tamén labores de carácter sindical, formando parte en diversas ocasións do Comité de Empresa da Radio e ocupando o cargo de presidenta do Comité Interempresas da CRTVG e as súas sociedades, no que destacou na denuncia da manipulación informativa en relación con sucesos de marcada relevancia para a sociedade galega, como foi o caso do afundimento do buque Prestige.

Deu pulo á Asociación de Mujeres Gallegas en la Comunicación (MUGACOM), e participou en Mulheres Nacionalistas Galegas (MNG) e na Marcha Mundial das Mulleres.

miniatura|As amigas, de Klimt, imaxe usada na portada de Circe ou o pracer do azul.

 Obra 
 Narrativa 
 Circe ou o pracer do azul (2009). Vigo: Galaxia. 320 páxs. ISBN 978-84-9865-232-1. Foi traducida ao castelán e ao portugués.
 Morgana en Esmelle (2012). Vigo: Galaxia. 220 páxs. ISBN 978-84-9865-412-7 Foi traducida ao castelán.
miniatura|A sedución de Merlín, cadro de Edward Burne-Jones usado na capa do libro Morgana en Esmelle.
 Obras colectivas 
 Pel con pel (2010). Galaxia.Autores: Alfredo Ferreiro, Begoña Caamaño, Dores Tembrás, Eduardo Estévez, Francisco Castro Veloso, Ledicia Costas, Marta Dacosta, Román Raña, Xosé María Álvarez Cáccamo e Yolanda Castaño.
 Letras nómades. A mobilidade feminina na literatura galega (2014). Frank & Timme. Coordinado por Ana Acuña.

 Premios 
 Premio Ánxel Casal da Asociación Galega de Editores ao mellor libro de ficción do 2012, por Morgana en Esmelle.
 Premio da AELG á mellor obra de narrativa do 2012, por Morgana en Esmelle.
 Premio da Crítica de narrativa galega do 2012, por Morgana en Esmelle.
 Premio Losada Diéguez de creación literaria no 2013, por Morgana en Esmelle.

 Recoñecementos 
A Deputación da Coruña convoca desde o ano 2017 o Premio Begoña Caamaño de proxectos culturais pola igualdade.

En 2019 foi nomeada filla adoptiva de Santiago de Compostela, a título póstumo e convocouse un encontro poético-artístico.

En 2020, aos 6 anos da súa morte, o Observatorio da Mariña Pola Igualdade convocou en Xove unha xornada para reivindicar o seu legado.

En xuño de 2025 foi unha das propostas para o Día das Letras Galegas 2026. Finalmente, o día 20 dese mesmo mes, a Real Academia Galega anunciou​, trala primeira sesión ordinaria do seu pleno logo da extraordinaria do Día das Letras Galegas do ano en curso —como mandan os seus estatutos—, que a escritora e xornalista viguesa sería a persoa homenaxeada no 2026. A súa proposta, defendida polas académicas Ana Romaní, Marilar Aleixandre, María López Sández, Margarita Ledo, Chus Pato e Francisco Fernández Rei, impúxose ás tamén valoradas de Antón Tovar, Miguel González Garcés e Enrique Labarta Pose. Caamaño converteuse así na décimo cuarta muller á que se lle dedica este día tras Rosalía de Castro (1963), Francisca Herrera Garrido (1987), María Mariño (2007), María Victoria Moreno (2018), Xela Arias (2021), Luísa Villalta (2024) e Adolfina Casás Rama, Rosa Casás Rama, Eva Castiñeira, Teresa García Prieto, Asunción Garrido Ameixenda, Prudencia Garrido Ameixenda e Manuela Lema Villar, representantes das cantareiras e da poesía popular oral (2025).

 Vida persoal 
Foi parella de Joxe Mari Etxaniz, independentista vasco, que estivera condenado por terrorismo.

En 2011 detectóuselle un cancro de páncreas, doenza da que faleceu a finais de 2014.

 Notas 

 Véxase tamén 
 Bibliografía 






 Ligazóns externas 
 Axenda cultural AELG

Categoría:Escritores de Galicia en lingua galega
Categoría:Xornalistas radiofónicos de Galicia
Categoría:Personalidades da Radio Galega
Categoría:Nados en Vigo
Categoría:Nados en 1964
Categoría:Finados en 2014
Categoría:Finados por cancro de páncreas
Categoría:Feministas de Galicia
Categoría:Día das Letras Galegas
Categoría:Novelistas de Galicia